Ibu kota

Ibu kota adolah kota utamo di sabuah nagara atau daerah, buliah jadi kota iko alun tantu nan paliang gadang. Di kota iko biasonyo tadapek kantua-kantua pamarintahan pusek atau daerah jo sabuah dewan pawakilan rakyaik nan acok disabuik parlemen sarato kantua-kantua pusek parusahoan-parusahoan komersial. Salain itu di ibu kota nagara biasonyo tadapek pulo pawakilan-pawakilan dari nagara asiang nan biaso disabuik kedutaan besar.

Ado babarapo pangacualian:
 Di Balando ibu kota manuruik undang-undang adolah Amsterdam, tapi kota pamarintahan adolah Den Haag. Di kota taakhia iko pulo tadapek pawakilan-pawakilan dari nagara asiang.
 Ibu kota Israel adolah Yerusalem. Tapi bahubuang kota iko dek dunia internasional dianggok sabagai sabuah kota Internasional, mako Kedutaan Besar nagara-nagara nan bahubuangan diplomatik jo Israel manaruah Kedutaan Besar mareka di kota Tel Aviv, kacuali babarapo nagara sajo.
 Ibu kota Afrika Selatan adolah Pretoria tampek kaduduakan presiden. Tapi parlemen talatak di Cape Town/Kaapstad jo mahkamah aguang di Bloemfontein.
 Ibu kota Republik China di Taiwan nan rasmi adolah Nanjing, namun dek kalah dalam parang sudaro sahinggo Chiang Kai-shek mamindahkan pamarintahan ka ibu kota samantaro di Taipei, Taiwan.
 Ibu kota rasmi Malaysia adolah Kuala Lumpur. Di kota iko pulo parlemen, nan dipertuan Agong jo pawakilan-pawakilan nagara asiang barado. Tapi kantua perdana menteri bakaduduakan di Putrajaya.

Kadang-kadang babarapo nagara mamindah ibu kota mareka dek alasan politik atau ekonomis. Babarapo nagara nan pernah mamindahkan ibu kota mareka adolah:
 Amerika Serikat, dari New York ka Philadelphia lalu ka Washington, DC
 Brasil dari Rio de Janeiro ka Brasilia
 Kazakhstan dari Almaty/Alma Ata ka Astana
 Turki dari Istanbul/Konstantinopel ka Ankara

Acokkali ibu kota harus dipindahkan karano diduduaki atau dikuasoi nagara asiang.
 Lithuania antaro taun 1918-1940 baibu kotakan Kaunas karano ibu kota Vilnius dikuasoi Polandia

Dalam maso perang acokkali ibu kota diduduaki musuah jo harus mandirikan ibu kota "tandingan" atau samantaro di kota lain:
 Republik Indonesia babarapo kali ibu kotanyo bapindah antaro taun 1945-1950. Dari Jakarta ka Yogyakarta lalu ka Bukittinggi sabalun baliak ka Jakarta
 Perancis "Bebas" antaro taun 1940-1944 jo ibu kota Vichy

Kadang-kadang ibu kota nagara harus dibagi jo nagara lain karano dikuasoi musuah:
 Siprus jo ibu kota Nikosia nan harus dibagi jo Republik Turki Siprus Utara sajak taun 1974
 Kota Berlin nan tabagi antaro Republik Federal Jerman jo Republik Demokratis Jerman antaro taun 1949 - 1990.